Hagsæld samfélagsins eykst með því að skapa en ekki með því að taka . Mint Solutions var Frumkvöðull ársins . Í byrjun mánaðarins gaf Viðskiptablaðið enn einu sinni út hið veglega tímarit Frumkvöðlar til heiðurs þeim sem vinna baki brotnu við að skapa eitthvað nýtt og finna nýjar lausnir á þeim vandamálum sem steðja að heiminum . Ég var þess heiðurs aðnjótandi að fá að ræða við fólk sem er að gera ótrúlega áhugaverða og byltingarkennda hluti . Deaf Iceland ætlar að auðvelda heyrnarlausum ferðamönnum að ferðast um Ísland . MyShopover ætlar að tengja saman ferðamenn sem vilja versla og heimamenn sem geta hjálpað þeim . Skaginn 3X er að valda algerri byltingu í sjávarútvegi og laxeldi . Svona mætti lengi telja , í blaðinu er fjöldi fólks sem reynir að stuðla að betri heimi og er tilbúið að fórna öllu til að láta drauma sína rætast . Það er fólk á borð við þau sem ég hef nefnt að ofan sem stuðlar að aukinni hagsæld og velmegun samfélaga . Nýjar hugmyndir búa á endanum til nýjan og betri heim . Þess vegna er lykilatriði að frumkvöðlar á Íslandi trúi því að draumar þeirra geti orðið að veruleika og þeir muni njóta afraksturs vinnu sinnar . Þeir þurfa að fá rými til að gera mistök og þeir þurfa að fá réttu hvatana frá samfélaginu . Það er fátt sem við getum gert mikilvægara heldur en að hlúa að frumkvöðlastarfsemi og nýsköpun . Ef við gerum það ekki mun okkar besta fólk leita annað með þekkingu sína og við hin getum flutt aftur inn í torfkofana . Ég er einn þeirra sem telja að við eigum að skapa . Skapa tækifæri , skapa nýjungar , skapa betri framtíð . Svo eru aðrir sem telja að við eigum að taka . Taka sem mest frá fólkinu okkar , sérstaklega þeim sem gengur vel . Taka sem mest frá fyrirtækjum svo þau skili nú örugglega ekki of miklum hagnaði . Helst taka líka frá eldri borgurum sem hafa sýnt sjálfsaga yfir ævina og safnað eignum . Þetta fólk hugsar með sér að því meira sem ríkið tekur , því meira getur það gert . Því fleiri verkefnum getur það sinnt . Því stærra og umfangsmeira getur það orðið . Það hlýtur að vera rétt . Ríkið þarf að taka til að gefa , segir það sig ekki sjálft ? Hvernig fjármögnum við annars heilbrigðis - og menntakerfið ? Hvernig hlúum við að þeim sem minnst mega sín ? Er það ekki með því að taka sem mest af hinum ? Nei . Ég skil pælinguna en hún er ekki rétt . Við búum ekki til betra samfélag með því að taka , heldur með því að skapa . Skapa tækni sem getur bjargað mannslífum , eins og Frumkvöðull ársins , Mint Solutions . Skapa ævintýraheim sem styttir hundruðum þúsunda manna stundir , eins og CCP . Ábatinn er nefnilega tvíþættur : Í fyrsta lagi verða til vörur og þjónusta sem auka lífskjör . Í öðru lagi verða til tekjur og störf , sem samfélagið allt nýtur góðs af . Við þurfum ekki að taka meira til að gefa meira . Við þurfum að skapa meira til að gefa meira . Horfum til þess að stækka kökuna og þá er meira til fyrir alla . Þessi fjölmiðlapistill birtist í Viðskiptablaðinu þann 8. júní 2017 .